19 Bawanzio yina zole kumaka na Sodome na nkokila, mpi Loti vandaka ya kuvanda na kielo ya Sodome. Ntangu Loti monaka bo, yandi telamaka sambu na kukutana ti bo mpi fukamaka luse na ntoto.+2 Yandi tubaka nde: “Pardo, bamfumu na mono, beno kwisa na nzo ya nsadi na beno, beno lala, mpi bo yobisa makulu na beno. Ebuna beno lenda telama na suka-suka mpi beno landa kusala nzietelo na beno.” Bo tubaka nde: “Ve, beto ta lala na bala-bala ya nene.”3 Kansi yandi bondilaka bo mingi yo yina bo kwendaka ti yandi na nzo na yandi. Ebuna yandi sadilaka bo nkinsi, yandi yokaka mampa ya kukonda levire, mpi bo diaka.4 Na ntwala nde bo lala, babakala ya mbanza yina—babakala ya Sodome, yantika na mwana-bakala tii na mununu, bo yonso—ziungaka nzo na kimvuka mosi.5 Bo vandaka kubinga Loti na ndinga ya ngolo mpi kutubila yandi nde: “Wapi babakala yina kotaka na nzo na nge na mpimpa? Basisila beto bo sambu beto vukisa nitu ti bo.”+6 Ebuna Loti basikaka kisika bo vandaka, na kielo, mpi yandi kangaka kielo na nima na yandi.7 Yandi tubaka nde: “Pardo, bampangi na mono, beno sala ve mambu ya mbi.8 Pardo, mono kele ti bana-bankento zole yina me vukisaka ntete ve nitu ti babakala. Pardo, bika mono basisila beno bo sambu beno sala bo mambu ya beno ke mona nde yo kele mbote. Kansi beno sala ve bantu yai ata kima mosi, sambu bo me kwisa kubumbana* na nzo na mono.”+9 Ebuna bo tubaka nde: “Katuka!” Mpi bo yikaka nde: “Munzenza yai kwisaka kuzinga awa, kansi yandi ke meka kusambisa beto! Ntangu yai beto ta sala nge mbi kuluta bo.” Bo ziungaka Loti* mpi bo kwendaka na ntwala sambu na kubuka kielo.10 Ebuna bantu yina tandulaka maboko na bo mpi kotisaka Loti na nzo kisika bo vandaka, ebuna bo kangaka kielo.11 Kansi bo fwaka meso ya bantu yina vandaka na munoko ya nzo, yantika na muntu ya kukonda mfunu tii na muntu ya mfunu mingi, na mpila nde bo lembaka na kusosa kielo ya nzo.12 Ebuna bantu yina tubilaka Loti nde: “Keti nge kele ti muntu ya nkaka awa? Babokilo ya babakala, bana na nge ya babakala, bana na nge ya bankento, mpi bantu na nge yonso na mbanza yai, basisa bo na kisika yai!13 Sambu beto ke fwa kisika yai, mpamba ve milolo sambu na yo me kuma ngolo kibeni na ntwala ya Yehowa,+ yo yina Yehowa tindaka beto na kufwa mbanza yai.”14 Yo yina Loti basikaka mpi yantikaka kutubila babokilo na yandi ya babakala yina zolaka kukwela bana na yandi ya bankento, mpi yandi vandaka kutuba nde: “Beno telama! Beno basika na kisika yai, sambu Yehowa ta fwa mbanza yai!” Kansi babokilo na yandi ya babakala monaka bonso nde yandi ke sala nsaka.+15 Ntangu ntongo zolaka kutana, bawanzio pusaka Loti na kusasuka, mpi bo tubaka nde: “Telama! Baka nkento na nge mpi bana na nge zole ya bankento yina kele awa ti nge, mpidina nge ta fwa ve sambu na kifu ya mbanza yai!”+16 Sambu yandi vandaka kaka kusukinina, yo yina, sambu na mawa yina Yehowa wilaka yandi,+ babakala yina simbaka diboko na yandi, diboko ya nkento na yandi, mpi maboko ya bana na yandi zole ya bankento, ebuna bo basisaka yandi mpi bo tulaka yandi na nganda ya mbanza.+17 Na nima, ntangu bo nataka bo na bandilu ya mbanza, yandi tubaka nde: “Tina sambu na kugulusa luzingu* na nge! Kutala ve na nima+ mpi kutelama ve na konso kisika ya distrike yai!+ Tina na ntoto ya bangumba sambu nge fwa ve!”18 Ebuna Loti tubilaka bo nde: “Mono ke bondila nge, Yehowa, kuna ve!19 Nge me ndima nsadi na nge mpi nge ke monisila mono ntima ya mbote* na mutindu nge me fwa mono* ve,+ kansi mono ta kuka ve kutina na ntoto ya bangumba sambu mono ke wa boma nde diambu ya mbi lenda kumina mono mpi mono ta fwa.+20 Bwala yai kele pene-pene mpi mono lenda tina kuna; yo kele kaka kisika ya fioti. Keti mono lenda tina kuna? Yo kele kaka kisika ya fioti. Ebuna mono ta guluka.”*21 Ebuna yandi tubilaka yandi nde: “Yo kele mbote, mono ta sala kima ya nge me lomba,+ mpi mono ta fwa ve bwala yina nge ke tubila.+22 Sasuka! Tina kuna, sambu mono lenda sala ve ata kima mosi tii ntangu nge ta kuma kuna!”+ Yo yina yandi pesaka bwala yina zina Soare.*+23 Ntangu vandaka me basika na insi yina ntangu Loti kumaka na Soare.24 Ebuna Yehowa nokisaka sufre mpi tiya na zulu ya Sodome ti Gomore—yo katukaka na Yehowa, na zulu.+25 Ebuna yandi fwaka bambanza yai, ee, distrike ya mvimba, mpi bantu yonso ya bambanza yina ti banti ya ntoto yina.+26 Kansi nkento ya Loti, yina vandaka na nima na yandi, yantikaka kutala na nima, ebuna yandi kumaka dikunzi ya mungwa.+27 Ebuna Abrahami telamaka na suka-suka mpi kwendaka na kisika yina yandi telamaka na ntwala ya Yehowa.+28 Ntangu yandi talaka na ndambu ya Sodome ti Gomore, mpi ya insi yonso ya distrike yina, yandi monaka diambu mosi ya kuyituka. Midinga ya ndombe vandaka kutombuka na insi yina bonso midinga ya ndombe ya fulu ya tiya!+29 Ebuna ntangu Nzambi fwaka bambanza ya distrike yina, Nzambi vilaka ve Abrahami na mutindu yandi basisaka Loti na bambanza yina yandi fwaka, bambanza yina Loti vandaka kuzinga.+30 Na nima Loti katukaka na Soare ti bana na yandi zole ya bankento, bo tombukaka mpi yantikaka kuzinga na ntoto ya bangumba,+ sambu yandi vandaka kuwa boma na kuzinga na Soare.+ Yo yina yandi yantikaka kuzinga na dibulu ti bana na yandi zole ya bankento.31 Mpi mwana ya ntete tubilaka leke na yandi nde: “Tata na beto kele mununu, mpi kele ve ata ti bakala mosi na insi yai sambu na kuvukisa nitu ti beto mutindu yo ke salamaka na ntoto ya mvimba.32 Kwisa, beto nwisa tata na beto vinu, mpi beto lala ti yandi mpi beto tanina dibuta ya tata na beto.”33 Yo yina na mpimpa yina bo landaka kunwisa tata na bo vinu; ebuna mwana ya ntete kotaka mpi lalaka ti tata na yandi, kansi yandi zabaka ve ntangu mwana yina lalaka mpi ntangu yandi telamaka.34 Ebuna na kilumbu yina landaka, mwana ya ntete tubilaka leke na yandi nde: “Mono lalaka ti tata na mono mazono na mpimpa. Beto nwisa yandi diaka vinu na mpimpa ya bubu. Na nima nge ta kota mpi ta lala ti yandi, mpidina beto ta tanina dibuta ya tata na beto.”35 Yo yina, na mpimpa yina mpi, bo landaka kunwisa tata na bo vinu; ebuna leke kwendaka mpi lalaka ti yandi, kansi yandi zabaka ve ntangu mwana yina lalaka mpi ntangu yandi telamaka.36 Ebuna bana ya Loti zole ya bankento bakaka mavumu ya tata na bo.37 Na nima mwana ya ntete butaka mwana ya bakala mpi pesaka yandi zina Moabi.+ Yandi kele tata ya bantu ya Moabi ya bubu yai.+38 Leke mpi butaka mwana ya bakala, ebuna yandi pesaka yandi zina Bene-ami. Yandi kele tata ya bantu ya Amoni+ ya bubu yai.
Banoti na nsi ya lutiti
^ To “me kwisa na lutaninu.” Na kisina, “me kwisa na kivudi.”
kon_Latn kon_Latn kon_Latn